Төсөл

**МОНГОЛ УЛСЫН ИХ ХУРЛЫН ТОГТООЛ**

|  |  |  |
| --- | --- | --- |
| 2022 оны ..... дугаар сарын ....-ны өдөр | Дугаар .... | Улаанбаатар хот |

**ХҮҮХДИЙН ЦЭЦЭРЛЭГИЙН ХҮРТЭЭМЖИЙГ НЭМЭГДҮҮЛЭХ ТАЛААР АВАХ ЗАРИМ АРГА ХЭМЖЭЭНИЙ ТУХАЙ**

Монгол Улсын Их Хурлын тухай хуулийн 5 дугаар зүйлийн 5.1 дэх хэсгийг үндэслэн Монгол Улсын Их Хурлаас ТОГТООХ нь:

1.2022-2023 оны хичээлийн жилд нийслэл Улаанбаатар хотын цэцэрлэгийн насны хүүхдийг хамран сургах тойргийн цэцэрлэгт бүрэн хамруулах, хүүхэд сугалаагаар цэцэрлэгт хамрагддаг явдлыг зогсоох зорилгоор дараах арга хэмжээг зохих хууль, тогтоомжид нийцүүлэн боловсруулж, шийдвэрлэх арга хэмжээ авахыг Монгол Улсын Засгийн газар /Л.Оюун-Эрдэнэ/-т даалгасугай:

1/Тэргүүн ээлжид 3-5 настай хүүхдийг хамран сургах тойргийнх нь цэцэрлэгт бүрэн хамруулах талаар холбогдох арга хэмжээ авах;

2/Төрийн өмчийн цэцэрлэг хүүхдийн тооны ачааллын улмаас нэмэлт элсэлт авах боломжгүй бол хүүхдийг цэцэрлэгт бүрэн хамруулах асуудлыг дараах хувилбарын аль тохирох хэлбэрээр шийдвэрлэх. Үүнд:

а/ тухайн хамран сургах тойрогт байрлах төрийн бус өмчийн цэцэрлэгт нэмэлт элсэлт авах боломжтой бол нэмж элсүүлэх хүүхдийн тоогоор цэцэрлэгт олгох хувьсах зардлыг 2 дахин нэмэгдүүлэн олгох;

б/төрийн болон төрийн бус өмчийн цэцэрлэгт нэмэлт элсэлт авах боломжгүй бол цэцэрлэгт хамрагдаж чадаагүй хүүхдүүдээс 2 настай хүүхэдтэй өрхийг сонгон авч хүүхдийн эх, эцэг, хууль ёсны асран хамгаалагчид нь сургуулийн өмнөх боловсрол эзэмшүүлэхэд нэг суралцагчид ногдох хувьсах зардлын хэмжээтэй санхүүжилтийг гэртээ хүүхдээ асрахад нь дэмжлэг болгож олгох.

3/Хувийн хэвшлийн аж ахуйн нэгж дэргэдээ цэцэрлэг ажиллуулах санаачилгыг дэмжих.

Гарын үсэг

ТАНИЛЦУУЛГА

*Хүүхдийн цэцэрлэгийн хүртээмжийг нэмэгдүүлэх*

*Талаар авах арга хэмжээний тухай*

Нийслэл Улаанбаатар хотын хэмжээнд сургуулийн өмнөх боловсролын насны 145.8 мянган хүүхэд амьдардгаас 73 хувь нь буюу 106.4 мянган хүүхэд цэцэрлэгт хамрагдаж, 27 хувь нь буюу 38.5 мянган хүүхэд цэцэрлэгт хамрагдаж чадаагүй үлдээд байна. Нийслэлийн хэмжээнд хэт ачаалалтай 57 байршил, огт төрийн өмчийн цэцэрлэггүй 17 хороонд цэцэрлэгийн насны 61.5 мянган хүүхэд амьдардаг боловч тухайн байршлууд дахь төрийн болон хувийн өмчийн цэцэрлэгүүдэд нийт 28.0 мянган хүүхэд хамрагдаж, 33.5 мянган хүүхэд харьяаллын дагуух улсын цэцэрлэгтээ хамрагдаж чадахгүй нөхцөл байдалтай байна.

Нийслэл дэх хүүхдийн цэцэрлэгийн хүртээмж, нөхцөлийг сайжруулах, ялангуяа өндөр ачаалалтай болон төрийн өмчийн цэцэрлэггүй дээрх 74 байршилд амьдардаг 33.5 мянган хүүхдийг хамран сургах тойрогт нь цэцэрлэгийн үйлчилгээнд хамруулах нь нэн тулгамдсан асуудал болоод байна.

Тиймээс нийслэл Улаанбаатар хотын цэцэрлэгийн насны хүүхдүүдийг цэцэрлэгт бүрэн хамруулах, цаашид сугалаагаар хүүхэд цэцэрлэгт хамрагддаг явдлыг эцэс болгох асуудлыг судалж, хууль, тогтоомжид нийцүүлсэн байдлаар шийдвэрлэх үүргийг Засгийн газарт өгөх агуулга бүхий Улсын Их Хурлын тогтоолын төслийг боловсрууллаа.

оОо